רקפת מצויה

רקפת מצויה על [[בול משנת 1959 שיצא לכבוד יום העצמאות ה-11, בעיצובו של צבי נרקיס]]
רַקֶפֶת מְצוּיָה (שם מדעי: Cyclamen persicum) היא צמח מסוג רקפת ממשפחת הרקפתיים.

בספטמבר 2007 נבחרה הרקפת לפרח הלאומי של מדינת ישראל, לצורך ייצוג בתערוכה בוטנית בבייג'ינג.

בימי קדם נהגו להפיק מהצמח מגוון שיקויים ותרופות, למגוון מחלות. בנוסף, דייגים נהגו לכתוש את פקעת הרקפת, להוסיף לתערובת מעט קמח, לשפוך לנחל - הרעלנים היו משפיעים על הדגים והאחרונים היו צפים על פני מים, ואז הדייגים אספו אותם . בפקעת הרקפת חומרים מקציפים היכולים להוות תחליף לסבון. אחד מהם מכונה 'ציקלמין' והוא נגזר מהשם הלטיני של הצמח. הרועים הערבים נוהגים לחתוך את פקעת הרקפת ולשפשף בה בד שהרטיבו קודם לכן כדי לייצר צבּוּנָת אֶל רָאעִי ('סבון הרועים').

== תיאור ==
הרקפת היא צמח רב שנתי בעל פקעת גדולה, עגולה ושטוחה. צבע פרח הרקפת נע מלבן עד סגול עז וכולל הרבה גוני ורוד, והיא פורחת בחודשים אוקטובר עד אפריל.

בישראל יש למין זה שני אקוטיפים פנולוגיים שונים. האחד, הנפוץ יותר, גדל בדרך כלל בבתי גידול מוצלים בחבל הים-תיכוני, ופורח בחודשים ינואר עד אפריל, לאחר הופעת העלים. האקוטיפ השני נדיר יותר, גדל בדרך כלל על מצוקים חשופים במפנים מערביים ודרומיים או באזור חגורת הספר, ופורח בחודשים אוקטובר עד נובמבר, לפני הופעת העלים. בניסוי שערכו החוקרים רחלי שוורץ-צחור, אמוץ דפני ודן אייזיקוביץ באזור רמת הנדיב, הועתקו פרטים של כל אחד מהאקוטיפים אל בית גידולו של האקוטיפ השני. למרות השינוי שחל בתנאי הסביבה, לא היה שינוי במועדי הפריחה והופעת העלים בפרטים המועתקים. תוצאות אלה מעידות כי ככל הנראה קיימים הבדלים גנטיים בין שני האקוטיפים, האחראים להבדלים בפנולוגיה.

הצמח נפוץ בצפון ובמרכז ישראל, בעיקר באזורי ההר, ונדיר יותר בדרום הארץ, באזור הר הנגב. מקום ידוע בו צומחות רקפות הוא "גבעת הרקפות" שברמות מנשה, בסמוך לקיבוץ גלעד; גבעה קטנה זו, המתכסה באלפי רקפות למשך כמה שבועות בלבד בשלהי החורף ובאביב, מושכת אליה המוני מטיילים.

הרקפת היא מן הפרחים הידועים והמקובלים ביותר בארץ, בזכות תפוצתה הרחבה והצורה המיוחדת של פרחיה, ועליה דמויי הלב. פקעת אחת יכולה לשאת עשרות פרחים.

הרקפת המצויה היא פרח מוגן ואסור לקטוף אותה, אם כי ניתן להשיגה כצמח נוי ביתי המשווק כפקעות על ידי מגדלים מורשים, ומופצת בחנויות ומשתלות.

לעיתים קרובות היא צומחת בין סלעים, המסתירים אותה קמעה. מסיבה זו מואנשת הרקפת לעיתים קרובות בספרות ובאמנות, ומוצגת כצנועה וביישנית. לוין קיפניס כתב עליה את שיר הילדים הפופולרי "רקפת" ("מתחת לסלע צומחת לפלא רקפת נחמדת מאוד...").

==גלריית תמונות==

<gallery heights="150" mode="packed">
קובץ:Yagur – Nesher, the Green Path – Mount Carmel 036.JPG|רקפת מצויה בחגווי הסלע, מסביבה טבוריות, על השביל הירוק ביו נשר ליגור
קובץ:GivatHaRakafot001.jpg|גבעת הרקפות, ישראל
קובץ:PikiWiki Israel 17346 Plants of Israel.jpg|גבעת הרקפות, ישראל
קובץ:PikiWiki Israel 7080 Ben-Shemen Forest.JPG|תקריב על העלה
קובץ:PikiWiki Israel 19235 Cyclamen.JPG|רקפת מצויה פורחת בין חגווי הסלע
קובץ:Rakefet04.JPG|רקפת מצויה לבנה ביער בן שמן
קובץ:Rakefet002.jpg|ביער אשתאול
קובץ:PikiWiki Israel 29745 Winter Blossom.JPG|מקבץ רקפות
קובץ:Yagur – Nesher, the Green Path – Mount Carmel 016.JPG|רקפות לבנות, על השביל הירוק ביו נשר ליגור
קובץ:Flower in Sataf 15.JPG|רקפת מצויה בסטף
קובץ:רקפת מקרוב.JPG|רקפת מצויה במבט מקרוב
קובץ:Dayr Aban Cyclamen Flower 1.jpg|רקפות
קובץ:1רקפת.jpg|רקפות בצפון
קובץ:רקפת בכרמל.jpg|שתי רקפות בכרמל
</gallery>

==קישורים חיצוניים==

* [http://www.cyclamen.org/ אגודת הרקפת] 
* [https://web.archive.org/web/20040224131139/http://www.botanic.co.il/hebrew/research/Cyclamen.htm רקפות הבר]
* פרופ' אבי שמידע, [http://old.parks.org.il/BuildaGate5/general2/data_card.php?U=no&SiteName=parks&ItemID=85093727&ValuePage=Card2 "רקפת מצויה"], באתר רשות הטבע והגנים
* [http://www.ganvnof.co.il/?CategoryID=221&ArticleID=92&Page=1 רקפת מצויה], אתר גן ונוף
* 
* [http://www.tiuli.com/flower_info.asp?flower_id=31 רקפת מצויה: אגדות וסיפורים], באתר "טיולי"
* 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:רקפתיים
קטגוריה:ארץ ישראל: רקפתיים
קטגוריה:ערכי טבע מוגנים בישראל: צמחים
קטגוריה:פרחים ורודים בארץ ישראל
קטגוריה:פרחים לבנים בארץ ישראל